Seun (13) sterf ná beweerde boelie-voorval by skoolArgieffoto Die Gautengse departement van onderwys ondersoek die dood van ŉ 13-jarige leerder van Noorderlig Gekombineerde Skool in Benoni wat vandeesweek gesterf het nadat hy glo by sy skool onder boelies deurgeloop het. Louis de Jonge het die dag van sy dood van hoofpyn gekla en erg gebraak voordat hy glo blou in sy gesig geword het. ŉ Ambulans is na die gesin se huis ontbied, maar De Jonge het voor hul aankoms by die huis gesterf. Maroela Media verneem De Jonge was Vrydag in ŉ bakleiery met ander leerders by die skool betrokke waartydens hy vermoedelik ŉ hou teen die kop gekry het. Hy is egter glo al verskeie kere vantevore by die skool deur boelies geteiken. Lt.kol. Mack Mngomezulu, woordvoerder van die polisie, het aan Maroela Media bevestig De Jonge se ma het aan die polisie beweer dat hy gereeld by die skool geboelie is. Die beweerde boelie-voorvalle is volgens Mngomezulu ook by die skoolhoof aangemeld. Hierdie bewerings vorm deel van die polisie se geregtelike doodsondersoek. “Ons wag steeds op die nadoodse ondersoekverslag om die oorsaak van die seun se dood te bevestig,” het hy gesê. Steve Mabona, woordvoerder van die Gautengse departement van onderwys, het aan Maroela Media gesê die departement sal terugvoer gee oor die ondersoek na De Jonge se dood sodra die ondersoek afgehandel is. “Ons het berading aan die leerders, die onderwysers en die familie beskikbaar gestel,” het hy gesê. Hy het namens die departement sy medelye aan die familie uitgespreek. Sizakele Nkosi-Malobane, die Gautengse LUR vir gemeenskapsveiligheid, het in reaksie op De Jonge se dood boeliegedrag in skole veroordeel en ŉ beroep op die polisie gedoen om die voorval deeglik te ondersoek. “As deel van ons program om boeliegedrag in skole te bekamp, sal ons onaangekondigde lukrake besoeke by verskeie skole aflê om weg te doen met hierdie gedrag. Sektorpolisiëring sal ook gedurende spitstye by skole verskerp word. As regering is ons vasbeslote om die veiligheid van ons leerders te verseker,” het Nkosi-Malobane gesê. Boy (13) dies after alleged bullying at Noorderlig: https://t.co/rqb9PDfclP #BenoniPeople #LouisdeJonge pic.twitter.com/fqxWiUMoSF — Benoni City Times (@benonicitytimes) September 20, 2017